**Audito, apskaitos, turto vertinimo ir nemokumo valdymo tarnyba prie**

**Lietuvos Respublikos finansų ministerijos**

**TURTO IR VERSLO VERTINIMO METODIKOS PAKEITIMO**

**PROJEKTO RENGIMO DARBO GRUPĖ**

**2018-06-01**

**Vilnius**

Gerbiami kolegos, turto ir verslo vertintojai,

Audito, apskaitos, turto vertinimo ir nemokumo valdymo tarnyba prie Lietuvos Respublikos finansų ministerijos (toliau – **Tarnyba**) ėmėsi iniciatyvos ir sudarė darbo grupę Turto ir verslo vertinimo metodikos, patvirtintos Lietuvos Respublikos finansų ministro 2012-04-27 įsakymu Nr. 1K-159 (toliau – **Metodika**), pakeitimo projektui parengti (Tarnybos direktoriaus 2018-03-08 įsakymas Nr. V1-46; toliau – **Darbo grupė**). Darbo grupėje sudaryti trys pogrupiai – pagal vertinimo sritis (nekilnojamojo turto vertinimo, kilnojamojo turto vertinimo, verslo vertinimo). Įvyko pirmieji Darbo grupės ir pogrupių posėdžiai, kuriuose nuspręsta: *Metodika vertinant turtą ir verslą yra reikalinga, tačiau šiuo metu galiojančiai Metodikos redakcijai trūksta išsamumo (aiškumo), todėl yra poreikis ją keisti*.

Kviečiame visus turto ir verslo vertintojus prisidėti prie šio svarbaus ir vertintojų bendruomenei reikalingo darbo – parengti Metodikos pakeitimo projektą. Kviečiame teikti pamąstymus ir pasiūlymus, kritines pastabas ir pageidavimus Darbo grupei el. pašto adresu: steponas.deveikis@avnt.lt

Jūsų nuomonė ir dalykiniai pasiūlymai yra labai svarbūs ir reikšmingi. Turime patobulinti savo Metodiką ir padaryti ją naudinga priemone tiek vertintojams, tiek vertinimo užsakovams ir naudotojams.

* Pirmiausia verta aptarti – ir laukiame Jūsų nuomonės – Metodikos tobulinimo ir keitimo kryptis, atsakyti į klausimą, *kokias problemas esamos redakcijos dokumentas sukelia, kokių problemų nesprendžia*.
* Antra svarstymų ir diskusijų sritis – kokiu detalumu ir kokia apimtimi naujoji Metodikos redakcija turi pakartoti ir (ar) adaptuoti Europos vertinimo standartų ir Tarptautinių vertinimo standartų nuostatas.
* Trečia, laukiame pasiūlymų dėl Metodikos struktūros ir turinio dalių, konkrečių punktų nuostatų ir formuluočių.

Darbo grupėje ir pogrupiuose galės būti svarstomi tik raštu pateikti pasiūlymai. Jų laukiame kuo greičiau, bet ne vėliau kaip **iki 2018 m. liepos 27 d**. Galite pateikti tiek individualius, tiek kolektyvinius pasiūlymus ir idėjas. Tarnyba, Darbo grupė bus dėkinga už bet kokią nuomonę, pasiūlymus ir pastabas.

Pagarbiai ir kolegiškai,

Steponas Deveikis ir Rimantas Liaugminas, Darbo grupės nariai, pogrupių vadovai